SA reeds getransformeer vir nuwe wêreldorde | Netwerk24
SA reeds getransformeer vir nuwe wêreldorde
Deur Dr. T.C. Breitenbach, Uitenhage 12 Julie 2019 00:00
Namate mense ouer word, neem sommige se bekommernisse dikwels toe. Die wêreldwye verval en agteruitgang van die Christendom vind ek kommerwekkend. Bestaan daar 'n meer fundamentele verskuiwing met ernstiger toekomsimplikasies as dit?
Derduisende stroom na vermaaklikheidsfeeste en sportbyeenkomste terwyl gemeentes sterf, want kerkbywoning daal, kerke loop leeg, kerkdeure gesluit en -geboue verkoop. Postmodernisme verklaar die kerk irrelevant. Wat lê aan die wortel hiervan?
Die dryfkrag na 'n getransformeerde nuwe wêreldorde (NWO) – een wêreldparlement, polisie- en weermag, onderwys-, juridiese, monetêre stelsel en een godsdiens – neem vinnig toe.
In sy boek Mind Siege noem dr. Tim La Haye dié snel ontwikkelende wêreldgodsdiens Sekulêre Humanisme (SH). SH het ontwikkel uit religieuse humanisme, onderweg na Planetêre Humanisme. SH verwerp Bybelse teïsme as mities en onwetenskaplik.
SH word veral in die VSA en Europa deur onderwysinstellings, die media en talle organisasies versprei. SH-indoktrinasie moet die jeug vir NWO-burgerskap voorberei. SH oefen ook toenemend invloed uit op regerings.
Ateïsme, evolusionisme, amorele leefstyle, menslike selfgenoegsaamheid en globalisering is kenmerkende transformasie-agente van SH.
Voorheen, sensusgewys, hoofsaaklik Christelik, is Suid-Afrika reeds tot sekulêre staat getransformeer in navolging van die wêreldgemeenskap onderweg na Planetêre Humanisme.